b'\n_START_ARTICLE_\nDeutscher Einheits-Fernseh-Empf\xc3\xa4nger E 1\n_START_PARAGRAPH_\nDeutscher Einheits-Fernseh-Empf\xc3\xa4nger E 1 ogs\xc3\xa5 kendt under navnet Volksfernseher var et tysk fjernsynsapparat, som blev introduceret i 1939, men aldrig kom i egentlig produktion._NEWLINE_Fjernsynet blev pr\xc3\xa6senteret som en del af den nazistiske folkepropaganda, og skulle ligesom Folkevognen masseproduceres og s\xc3\xa6lges i et prisleje (650 Reichsmark), som gjorde det muligt for en bredere del af den tyske befolkning at k\xc3\xb8be apparatet._NEWLINE_Seks producenter gik sammen for at udvikle apparatet: Bosch, Blaupunkt, Loewe, Lorenz, TeKaDe og Telefunken. Der skulle i f\xc3\xb8rste r\xc3\xa6kke produceres 10.000 apparater._NEWLINE_P\xc3\xa5 den tyske radio- og fjernsynsudstilling i 1939 blev enhedsmodtageren pr\xc3\xa6senteret for offentligheden. Apparatet kunne kun modtage p\xc3\xa5 \xc3\xa9n frekvens. Dels for at holde omkostningerne nede, dels fordi der kun sendtes en tv-kanal._NEWLINE_Fjernsynet kom med udbruddet af 2. verdenskrig aldrig i egentlig produktion. Der blev produceret 50 apparater, som blev fordelt til lazaretter og tjenestesteder._NEWLINE_Fjernsynsapparatet findes i dag p\xc3\xa5 bl.a. Museum f\xc3\xbcr Kommunikation Berlin og Museum f\xc3\xbcr Kommunikation Frankfurt.'